Kongeriget Belgiens og Kongeriget Sveriges initiativ med henblik på vedtagelse af Rådets forordning om udviklingen af den anden generation af Schengen-informationssystemet (SIS II)

(2001/C 183/07)

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab, særlig artikel 66 og 67,

under henvisning til Kongeriget Belgiens og Kongeriget Sveriges initiativ(1),

under henvisning til udtalelse fra Europa-Parlamentet(2), og

ud fra følgende betragtninger:

(1) Schengen-informationssystemet, der er oprettet i henhold til bestemmelserne i afsnit IV i Schengen-konventionen af 1990 om gennemførelse af Schengen-aftalen af 14. juni 1985 om gradvis ophævelse af kontrollen ved de fælles grænser, i det følgende benævnt "Schengen-konventionen af 1990", er et vigtigt instrument for gennemførelsen af bestemmelserne i Schengen-reglerne, således som disse er integreret i Den Europæiske Union.

(2) Schengen-informationssystemet har i sin nuværende form kun kapacitet til at betjene 18 deltagerlande. Det er på nuværende tidspunkt operationelt i forbindelse med 13 medlemsstater og to andre stater (Island og Norge), og det er hensigten, at det skal gøres operationelt i forbindelse med Det Forenede Kongerige og Irland inden for en overskuelig fremtid. Det er dog ikke udformet med henblik på at betjene det større antal medlemsstater, som Den Europæiske Union vil have efter udvidelsen.

(3) For at få gavn af den seneste udvikling inden for informationsteknologien og give mulighed for at indføre nye funktioner er det derfor nødvendigt at udvikle en ny, anden generation af Schengen-informationssystemet (SIS II).

(4) De udgifter, der er forbundet med udviklingen af SIS II, skal afholdes over Den Europæiske Unions budget i overensstemmelse med Rådets konklusioner herom af 29. maj 2001. Denne forordning udgør sammen med Rådets afgørelse (EF) nr. .../2001 af ... om udviklingen af den anden generation af Schengen-informationssystemet (SIS II)(3) det retsgrundlag, som er påkrævet for opførelsen på EU's budget af de nødvendige bevillinger til udviklingen af SIS II og for gennemførelsen af denne del af budgettet.

(5) Retsgrundlaget består af to dele: denne forordning, der bygger på artikel 66 og 67 i traktaten om oprettelse af Det Europæiske Fællesskab, og en rådsafgørelse, der bygger på artikel 30, stk. 1, artikel 31 og 34 i traktaten om Den Europæiske Union. Grunden hertil er, at Schengen-informationssystemet tjener flere formål, hvoraf et falder inden for anvendelsesområdet for afsnit IV i tredje del af traktaten om oprettelse af Det Europæiske Fællesskab, medens andre falder inden for anvendelsesområdet for afsnit VI i traktaten om Den Europæiske Union.

(6) Selv om retsgrundlaget, som er påkrævet for at give mulighed for at lade udviklingen af SIS II blive finansieret over EU-budgettet, består af to adskilte instrumenter, bør dette ikke anfægte princippet om, at Schengen-informationssystemet udgør - og fortsat bør udgøre - ét samlet, integreret informationssystem, og at SIS II bør udvikles i overensstemmelse hermed.

(7) Denne forordning foregriber ikke senere vedtagelse af de nødvendige bestemmelser, som i detaljer beskriver driften og anvendelsen af SIS II. Sådanne bestemmelser skal være på plads, inden systemet bliver operationelt, men de kan først blive udarbejdet hensigtsmæssigt, når den tekniske udvikling af SIS II er tilstrækkelig fremskreden.

(8) De nødvendige regler, der beskriver de specifikke formål med de oplysninger, der registreres i SIS II med henblik på de formål, som er fastlagt i denne forordning, samt karakteren af de oplysninger, der registreres, og bestemmelserne om, hvem der har adgang til oplysningerne, bør vedtages efter bestemmelserne i artikel 67 i traktaten om oprettelse af Det Europæiske Fællesskab.

(9) De nødvendige foranstaltninger til gennemførelse af denne forordning bør vedtages i overensstemmelse med Rådets afgørelse 1999/468/EF af 28. juni 1999 om fastsættelse af de nærmere vilkår for udøvelsen af de gennemførelsesbeføjelser, der tillægges Kommissionen(4).

(10) Denne forordning udgør en udbygning af Schengen-reglerne og omfattes af bestemmelserne i artikel 1 i Rådets afgørelse 1999/437/EF af 17. maj 1999 om visse gennemførelsesbestemmelser til den aftale, som Rådet for Den Europæiske Union har indgået med Republikken Island og Kongeriget Norge om disse to staters associering i gennemførelsen, anvendelsen og den videre udvikling af Schengen-reglerne(5).

(11) Som følge heraf skal der fastlægges en ordning, som giver repræsentanter for Island og Norge mulighed for at blive associeret med arbejdet i de udvalg, der bistår Kommissionen i udøvelsen af dennes gennemførelsesbeføjelser. En sådan ordning er omfattet af den brevveksling mellem Fællesskabet og henholdsvis Island og Norge, der er knyttet som bilag til ovennævnte associeringsaftale(6).

(12) I medfør af artikel 1 og 2 i protokollen om Danmarks stilling, der er knyttet som bilag til traktaten om Den Europæiske Union og til traktaten om oprettelse af Det Europæiske Fællesskab, deltager Danmark ikke i vedtagelsen af denne forordning, som derfor ikke er bindende for og ikke finder anvendelse i Danmark. Da denne forordning er en retsakt, hvis formål er at udbygge Schengen-reglerne i henhold til afsnit IV i tredje del af traktaten om oprettelse af Det Europæiske Fællesskab, finder artikel 5 i ovennævnte protokol anvendelse -

UDSTEDT FØLGENDE FORORDNING:

Artikel 1

Med henblik på at sikre gennemførelsen af Fællesskabets mål for så vidt angår fri bevægelighed for personer, når der ikke er kontrol ved de indre grænser, samt udøvelsen af kontrol ved de ydre grænser i forbindelse med tredjelandsstatsborgeres indrejse i Fællesskabet er det nødvendigt, at medlemsstaterne har indført et fælles informationssystem, der giver de myndigheder, som de har udpeget, mulighed for gennem en automatisk søgeprocedure at få adgang til indberetninger om tredjelandsstatsborgere med henblik på kontrol, der skal foretages ved de ydre grænser og andre steder på deres område, og med henblik på behandlingen af ansøgninger om visum og ansøgninger om opholdstilladelse.

Artikel 2

Det nuværende informationssystem, der blandt andet tjener det formål, der er nævnt i artikel 1, Schengen-informationssystemet, som er oprettet i henhold til bestemmelserne i afsnit IV i Schengen-konventionen af 1990, skal afløses af et nyt system, Schengen-informationssystem II (SIS II), som giver mulighed for at integrere nye medlemsstater i systemet og udføre visse nye funktionaliteter, og som tager hensyn til den informationsteknologiske udvikling.

Artikel 3

SIS II, der skal være ét samlet, integreret system, som både tjener de formål, der er fastlagt i artikel 1 i denne forordning, og de formål, der er fastlagt i artikel 1 i afgørelse ..., udvikles af Kommissionen efter procedurerne i artikel 6, stk. 2 og 3, i denne forordning.

Artikel 4

De foranstaltninger, som er nødvendige for udviklingen af SIS II, træffes efter forvaltningsproceduren i artikel 6, stk. 2, hvis de vedrører andre spørgsmål end dem, der er opregnet i artikel 5.

Artikel 5

De foranstaltninger, der er nødvendige for udviklingen af SIS II, for så vidt angår følgende spørgsmål, træffes efter forskriftsproceduren i artikel 6, stk. 3:

a) systemets arkitektur

b) tekniske aspekter, der har relevans for beskyttelsen af personoplysninger

c) tekniske aspekter, der har alvorlige finansielle konsekvenser for medlemsstaternes budgetter.

Artikel 6

1. Kommissionen bistås af henholdsvis et forvaltningsudvalg og et forskriftsudvalg.

2. Når der henvises til dette stykke, finder artikel 4 og 7 i afgørelse 1999/468/EF anvendelse.

Fristen i artikel 4, stk. 3, i afgørelse 1999/468/EF fastsættes til to måneder.

3. Når der henvises til dette stykke, finder artikel 5 og 7 i afgørelse 1999/468/EF anvendelse.

Fristen i artikel 5, stk. 6, i afgørelse 1999/468/EF fastsættes til to måneder.

4. De respektive udvalg vedtager selv deres forretningsorden.

Artikel 7

Kommissionen forelægger ved udgangen af hvert halvår Rådet en situationsrapport om udviklingen af SIS II, første gang ved udgangen af første halvår af 2002.

Artikel 8

Denne forordning træder i kraft dagen efter offentliggørelsen i De Europæiske Fællesskabers Tidende.

Den udløber den 31. december 2006.

Denne forordning er bindende i alle enkeltheder og gælder umiddelbart i medlemsstaterne i overensstemmelse med traktaten om oprettelse af Det Europæiske Fællesskab.

Udfærdiget i ...

På Rådets vegne

...

Formand

(1) EFT C ...

(2) EFT C ...

(3) Se side 14 i denne EFT.

(4) EFT L 184 af 17.7.1999, s. 23.

(5) EFT L 176 af 10.7.1999, s. 31.

(6) EFT L 176 af 10.7.1999, s. 53.